《同许栖默游华阳洞》
宋代·郭祥正

春归白昼永，庭虚民事退。寻幽何所之，佳宾幸同载。

出门十馀里，仙者馀迹在。非实固难评，洞壑茅可爱。

绿萝垂长帘，秘景得藏晦。造深揭苇火，陟险汗渐背。

中宽稍可休，仰视覆圆盖。石乳忘岁年，物象千万态。

龙泓绀澄碧，溢溜渐飞洒。阴森毛骨寒，志往力殊怠。

磨崖记名姓，斯游定难再。人生足离合，世役异屯泰。

清风起林杪，萧瑟动天籁。归欤亦何求，盈筐采兰艾。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。